El titular del jutjat número 3 d'Amposta ha ordenat l'arxiu de la causa oberta per l'accident d'autobús de Freginals, en el qual van morir tretze estudiants d'Erasmus que tornaven de les falles de València la matinada del 20 de març de 2016. Després d'haver pres declaració a l'únic investigat, el conductor de l'autobús, el jutge conclou que no existeixen motius suficients per obrir-li un procediment penal per tretze presumptes delictes d'homicidi imprudent i 42 de de lesions imprudents, tal i com sol·licitaven Fiscalia i les acusacions particulars. Argumenta que les diligències no han permès constatar que el conductor presentés somnolència conscient o no hagués respectat la necessària cautela i perícia com a professional. La decisió de tancar per segon cop el cas, després que l'anterior titular del jutjat l'arxivés el passat novembre sense haver pres declaració a l'investigat, obre ara la via civil per poder determinar responsabilitats i indemnitzacions.  Dins de la nova interlocutòria  d'arxiu, amb data de tretze de setembre, el jutge detalla que la declaració judicial del conductor era un tràmit "formalment imprescindible" i, al mateix temps, necessari per a la "vertebració" de les diligències prèvies. Però també per intentar alleugerir el "coll d'ampolla" processal que havien generat els nombrosos recursos a la decisió del titular anterior, va decidir reobrir el cas el 9 de gener. Finalment, però, el resultat ha acabat sent el mateix, tot i que es tracta d'un sobreseïment encara provisional, que pot ser objecte de recursos de les diferents parts.  En la declaració judicial, que va tenir lloc el passat 3 de febrer, el fins llavors únic investigat en la causa va rebatre les acusacions tot assegurant que es trobava en condicions de conduir i va rebutjar haver-se adormit en l'exercici de la seva feina. La possibilitat que el conductor s'adormís per una suposada actuació negligent era el principal argument acusatori esgrimit per la Fiscalia i les acusacions particulars, a les que no va respondre les seves preguntes. L'investigat va relatar també que després del trajecte d'anada fins a València el matí anterior va quedar dormint a l'autocar fins a l'hora de tornada –fet pel qual no va anar a dinar amb la resta de conductors- i que durant el trajecte el paviment de l'autopista estava mullat per precipitacions. Segons va detallar, el vehicle va patir un desplaçament posterior cap a la dreta que va esdevenir "incontrolable", ocasionant el sinistre. El jutge admet l'existència d'indicis obtinguts arran declaracions de testimonis, "en qualitat d'impressions subjectives", sobre una eventual somnolència del conductor, que hauria obert la finestreta per deixar córrer l'aire en ple hivern –una pràctica habitual, segons van corroborar altres companys, per evitar, precisament, quedar-se a adormit- o que s'haurien percebut desacceleracions i comentaris de diferents interpretacions. A tot això, però, hi contraposa que els paràmetres de la conducció analitzats per la investigació dels Mossos d'Esquadra –com les hores de son- eren "correctes".  També es van descartar motius mecànics del vehicle, van confirmar que el tacògraf registrava les hores de descans reglamentàries, que en el moment de l'accident no estava utilitzant el telèfon mòbil, circulava a la velocitat permesa o el fet que donés negatiu en els proves de consum d'alcohol i drogues posteriors. El text de l'arxiu, a més, recorda que, sense voler atribuir cap responsabilitat al conductor del turisme que circulava correctament per l'AP-7, la topada contra la part de darrere de l'autocar que havia bolcat envaint el sentit contrari de l'autopista hauria pogut tenir una especial incidència en l'estat de les víctimes, atès que era el lloc on s'acumulava el major nombre d'accidentats. Una circumstància que no s'ha investigat "degudament", segons el jutge. Descarta la "somnolència conscient" "No es constata l'existència d'elements que puguin conduir al raonament pretès per les acusacions, en quant a la presència real d'una somnolència conscient i mantinguda amb menyspreu del deure de la necessària cautela i perícia d'un conductor professional". Davant de la impossibilitat d'acreditar la "gravetat" de la seva actuació, conclou que la "insuficiència de la prova practicada durant la instrucció", és a dir, que no s'hagi pogut justificar "degudament" la perpetració del delicte penal per part de l'investigat, ha de suposar l'arxiu provisional de la causa. Una decisió contra la qual Fiscalia i la resta de parts poden recórrer. Entén, però, el jutge que la manca de motivació per continuar la persecució en seu penal fa "inevitable" traslladar el cas a la via civil per poder determinar possibles responsabilitats i indemnitzacions  a les víctimes, com la instància "adequada" per preservar la tutela judicial dels afectats.  Tretze noies –principalment italianes, però també alemanyes, franceses, austríaques, romaneses o de l'Uzbekistan- van perdre la vida en l'accident. A més, 24 passatgers van resultar ferits greus i divuit lleus. Únicament set van resultar il·lesos. Tots ells eren estudiants d'Erasmus de la UB que viatjaven per passar un dia a les festa de les falles de València en un vehicle de l'empresa Alejandro, de Mollet del Vallès, en una comitiva de cinc vehicles –dos dels quals subcontractats a d'altres empreses-. El sinistre va causar una autèntica commoció, especialment a Catalunya i als països d'origen de les víctimes. El passat 24 de març va tenir lloc un homenatge al mateix punt quilomètric 333 de l'AP-7, on va tenir lloc l'accident, i on s'ha instal·lat un monòlit de record.

Summary: El jutjat d'Amposta arxiva per segon cop el cas de l'accident de Freginals


Els Mossos d'Esquadra han detingut un conductor borratxo que la matinada de dissabte a diumenge va provocar un accident greu quan circulava contra direcció a l'AP-7 a la Jonquera (Alt Empordà) i va xocar frontalment amb dos vehicles. Segons informen els Mossos, després del sinistre l'home, de 31 anys i nacionalitat francesa, va fugir a peu. Els agents el van localitzar amagat entre la vegetació del marge de l'autopista. El conductor tenia símptomes evidents d'anar begut i quan li van fer la prova d'alcoholèmia va donar una taxa de 0,66 mg d'alcohol per litre d'aire expirat, més del doble del límit permès. Com a conseqüència de l'accident múltiple tres persones van resultar ferides, dues greus i una menys greu. Li atribueixen delictes d'omissió del deure de socors i abandonament del lloc de l'accident i dos delictes contra la seguretat viària per conducció temerària i circular sota els efectes de l'alcohol. Els Mossos d'Esquadra de Trànsit han detingut aquest diumenge un home de 31 anys, nacionalitat francesa i amb domicili a Aubais (Departament del Gard, França) per haver provocat un accident múltiple a l'AP-7 quan conduïa begut.  Cap a les tres de la matinada de la nit de dissabte a diumenge, els Mossos d'Esquadra van rebre l'avís d'un accident de trànsit múltiple al punt quilomètric 3,5 de l'autopista, al seu pas per la Jonquera.  Un turisme que circulava per l'N-II va trencar una barrera del peatge de la sortida 1 de l'AP-7 i va entrar  en direcció contrària pel vial de sortida, fins a accedir als carrils de circulació en sentit sud, on va col·lidir frontalment amb dos turismes que circulaven correctament. Com a conseqüència del xoc múltiple tres persones van resultar ferides, dues greus i una menys greu.  Els Mossos, mentre assistien a les víctimes, van adonar-se que el conductor causant del sinistre havia fugit a peu. Finalment, quan es retirava la senyalització de l'accident, van localitzar el conductor fugitiu amagat entre la vegetació del marge de l'autopista amb símptomes evidents de trobar-se sota els efectes de les begudes alcohòliques. Els agents li van fer la prova d'alcoholèmia i va donar un resultat positiu de 0,66 mg d'alcohol per litre d'aire expirat, més del doble del límit màxim permès que en aquest cas era de 0,25. Els Mossos d'Esquadra el van detenir com a suposat autor d'un delicte d'omissió del deure de socors, un delicte d'abandonament del lloc de l'accident i dos delictes contra la seguretat viària: per circular sota els efectes de l'alcohol i conducció temerària El detingut, que no tenia antecedents, ha passat aquest dilluns a disposició del jutjat d'instrucció en funcions de guàrdia de Figueres.

Summary: Detenen un conductor borratxo que va provocar un accident greu anant contra direcció a l'AP-7 a la Jonquera


A les 9 del matí, els 32.000 estudiants que se sometent aquests dies a les proves d’accés a la universitat (PAU) han començat a fer el primer examen: llengua castellana i literatura. Un fragment de ‘El oro de los sueños’ de José María Merino, i un article de Gonzalo Torné, ‘Buscando a Wally’, publicat al diari El Mundo, han estat les dues opcions que han pogut escollir els alumnes. En general, a la sortida, els alumnes semblaven satisfets d’un examen ‘’assequible’’, i així ho ha compartit també algun dels docents que els acompanyaven. Com a curiositat, entre les preguntes, ha tornat a aparèixer el concepte de ‘catàfora’ i ‘anàfora’, un dels aspectes que més va preocupar als qui s’examinaven fa dos anys.  Una de les lectures obligatòries del temari, ‘Últimas tardes con Teresa’, de Juan Marsé, ha aparegut en les dues versions de l’examen, i en poesia, els de la primera opció han pogut analitzar ‘Yo quiero ser, llorando, el hortelano’, de Miguel Hernández, un poema inclòs en la segona antologia de poesia espanyola, o un poema de Blas de Otero. Pel que fa a l’expressió escrita, els estudiants han hagut de redactar un retrat, en una banda, o un text administratiu i jurídic, alhora que han hagut d’explicar les seves característiques.  L’ambient a la sortida de la prova era de serenor i tranquil·litat. Era el què s’esperaven. Així ho ha explicat l’Ainhoa, que tot i no voler cursar cap estudi universitari l’any vinent s’ha presentat a les proves. Ha assegurat que l’examen li ha resultat “bastant assequible” perquè resumia el temari de batxillerat. En una línia similar s’ha pronunciat en Victor López que creu que, malgrat que hi havien preguntes “molt concretes”, l’examen ha estat més fàcil del que pensava.  En referència als últims canvis, que han impedit escollir la cinquena assignatura d’entre 4 i no 20 matèries com fins ara,  la majoria dels alumnes enquestats han opinat  que aquests no els afectaran massa. Només la Claudia creu que els canvis podrien “baixar les notes mitjanes una mica”, i Ainhoa que aquests canvis delimiten bastant les seves opcions i “deixen menys espai per a fer el que ens agrada”.  En una línia similar s’ha posicionat una de les professores que acompanyava els alumnes. La Montserrat González, professora de llengua catalana i literatura de l’Institut Icària, i vocal del centre a les proves de selectivitat, creu que els estudiants estan acostumats als canvis d’última hora i per tant, tot i que primer s’esveressin, després han vist que ‘’no n’hi ha per tant’’ i s’han adaptat. Reconeix però, que estaria bé estar informats amb més antel·lació. González també ha reconegut que l’examen d’aquest dimarts ha estat “bastant senzill”.  Només estoigs transparents Al Campus de la Ciutadella de la Universitat Pompeu Fabra (UPF), el president del tribunal, Antoni Luna, no ha hagut de gestionar cap contratemps. Cap alumne ha arribat tard, i no s’ha produït cap incidència. Estava preparat però, per si algun estudiant arribava disfressat, ja que havia corregut per les xarxes socials una crida per què els alumnes acudissin a les universitats amb indumentària curiosa. Les indicacions eren que els estudiants s’havien de canviar i si, per aquest motiu, feien tard, havien d’anar al tribunal d’incidències. Tanmateix, no ha succeït.  Luna ha explicat que els estudiants han deixar mòbils i objectes personals a les motxilles a terra. A la taula, només poden tenir les etiquetes, que els reparteixen per ordre de llista abans de començar els exàmens, i el material (bolígrafs, llapis, etc.) que necessiten. Com a novetat, enguany, el material l’havien de dur en un estoig transparent, i els que no el tenien, s’enduien a la taula els llapis i bolígrafs a la mà.  Per les aules també hi han hagut de passar personal de la universitat per comprovar que cap alumne porti aparells a través dels quals poguessin rebre ajuda de l’exterior. Així han passat els detectors, una mesura ‘’més preventiva’’ diu Luna, que no pas perquè es doni a la realitat.

Summary: José María Merino i Gonzalo Torné, als exàmens de llengua castellana i literatura de la selectivitat


Una plaga d'escarabat 'tomicus' porta de corcoll els tècnics forestals del Maresme. És una espècie autòctona que mai havia causat tants problemes, però que ara té un impacte mortífer sobre els boscos. Al Maresme hi ha 6.600 hectàrees de pinedes, de les quals la meitat estan en situació de vulnerabilitat i algunes d'elles ja són irrecuperables. L'enginyer forestal del Consell Comarcal del Maresme (CCM), Oriol Bassa, diu que l'impacte del 'tomicus' s'explica per la situació estructural dels boscos, que són molt prims i per tant tenen molt poca capacitat per retenir aigua, combinat amb unes condicions ambientals dolentes –ha augmentat un grau i mig la temperatura mitjana i la pluviometria ha caigut un 20%– que fa que els arbres siguin més dèbils. L'escarabat es menja el pi per dins fins a matar-lo i l'amuntegament d'arbres morts, alerta, fa créixer el risc d'incendis i inundacions si no es fa una gestió forestal adequada. CCM, Diputació i Generalitat han fet front comú per evitar mals majors. A més del 'tomicus', la plaga que més preocupa als experts, també tenen incidència altres dues plagues, com l'eruga processionària i els fongs. És per això que les tres administracions treballen conjuntament per salvar les pinedes, després que diversos informes elaborats pels tècnics del Consell Comarcal posessin sobre la taula la problemàtica. La causa principal, explica Oriol Bassa, és el canvi climàtic, que ha fet la massa forestal més vulnerable, per l'augment de les temperatures i la sequera. A això, recorda, s'hi afegeix una manca de gestió forestal a la comarca, que té el 900% dels boscos en mans privades. Amb tot, els arbres han quedat del tot debilitats i sense recursos per contrarestar les plagues. Els problemes que es deriven són diversos. Un és econòmic, ja que els boscos tenen "menys llenya, menys fusta i menys pinyes". També hi ha riscos ambientals i creix exponencialment la possibilitat d'incendis, però també d'inundacions, ja que la pèrdua de cobertura forestal fa que l'aigua de la pluja desemboqui més ràpidament a unes rieres que ja van "justes" de cabal. Les solucions que plantegen els experts són en dues direccions, d'una banda actuar de manera "immediata" perquè entre els mesos de setembre i febrer es retirin dels bosc tots els arbres afectats per la plaga per "evitar que s'acumulin". D'una altra manera, explica Bassa, s'originaria una "fàbrica d'insectes" que acabaria per destrossar tota la massa forestal. En paral·lel, afegeix, s'ha d'activar la "gestió forestal dels boscos" perquè siguin més productius i es minimitzin els riscos. Aquesta, reconeix, és una tasca complicada i que s'ha d'afrontar a mitja termini, ja que la pràctica totalitat dels boscos del Maresme són privats i hi ha una elevada "atomització" que dificulta la gestió.

Summary: Una plaga d'escarabats deixa en escac i mat els boscos de pi del Maresme


Cada any, Catalunya registra una mitjana de 800 terratrèmols. La majoria, però, tenen una magnitud inferior a 2 graus a l’escala de Richter, fet que els fa imperceptibles per a la població. De fet, d’aquest 800 terratrèmols, només tres van ser percebuts el 2015: un a la Costa de Tarragona el 9 d’abril, de magnitud 3,4; un al golf de Roses el 20 d’octubre, de 4,3 graus, i un més a la Cerdanya, el 18 de novembre, de magnitud 3. Si agafem com a referència les dades històriques, els terratrèmols de magnitud superior a 3 tenen lloc cinc cops a l’any. Els de magnitud 4 o superior, cada dos anys i mig. I els de més de 5, cada 30 anys. Amb les dades disponibles, el terratrèmol que més danys ha provocat, de 6,3 graus, es va produir l'any 1428 a la zona de la Garrotxa i el Ripollès. L’enclavament de Catalunya a l’occident de la Mediterrània fa que el risc de patir terratrèmols sigui baix. Ens hem de remuntar fins al 21 de setembre del 2004 per trobar l’últim sisme que va provocar danys, que, a més, van ser de caràcter lleu i només van afectar alguns edificis.  Es va registrar al Ripollès i va ser de magnitud quatre. “No hi ha manera de preveure un terratrèmol”, ha afirmat Xavier Goula, cap de l’àrea de Geofísica i Sismologia de l’Institut Cartogràfic i Geològic de Catalunya (ICGC). Per tant, tota la previsió que es pot fer es basa en els registres històrics i tota prevenció possible depèn de la capacitat d’actuació dels serveis i entitats de respondre al Pla especial d’emergències sísmiques a Catalunya (SISMICAT). L’ICGC disposa de 16 estacions sísmiques al territori. Els punts on es registra més activitat sísmica són els Pirineus i la costa.  Pel que fa als nuclis urbans, els edificis construïts a partir dels anys 70 estan preparats per resistir terratrèmols de la intensitat que acostumen a tenir lloc a Catalunya. El problema radica en els edificis anteriors, que queden fora de la normativa que es va aprovar fa quatre dècades. El punt fort d’aquest edificis més antics és que molts d’ells, principalment els situats als centres històrics, solen assentar-se sobre mineral dur, fet que els protegeix dels sismes. Sobre si activitats industrials com el fracking, que busca l’extracció subterrània de fonts d’energia, són un factor afavoridor de l’aparició de terratrèmols, Xavier Goula afirma que "cal molt més debat". "La necessitat econòmica és evident però no podem amagar el cap sota l’ala i hem de saber que pot haver-hi riscos", ha dit. Goula ha criticat la "ignorància" tant d’algunes empreses que duen a terme aquestes pràctiques sense les precaucions necessàries, com d'una part de la societat que actua des de "l'alarmisme" per falta d'informació.

Summary: Catalunya experimenta 800 terratrèmols l’any, quasi tots no percebuts


El conseller d'Acció Exterior, Bernat Solé, ha criticat la gestió del ministeri d'Exteriors de les repatriacions pel covid-19. "Si ens han trucat al departament i a les delegacions és perquè hi havia un buit", ha dit durant la seva compareixença al Parlament. Tot i això, Solé ha assegurat que no vol posar "en qüestió" la feina del ministeri d'Exteriors durant la pandèmia. Solé ha defensat que la seva conselleria ha donat suport als viatgers catalans atrapats a l'exterior "acompanyant" i "informant". "Ens hem posat al servei de les persones que estan fora i hem sigut la seva referència", ha assegurat. Un 80% dels 1.950 catalans a l'exterior que ha atès el departament ja han pogut tornar a casa, segons les darreres dades de la conselleria. La majoria de consultes que ha rebut el departament provenen dels Estats Units, Austràlia, l'Argentina i Mèxic. A Europa, les principals trucades s'han fet des d'Alemanya, el Regne Unit, França i Itàlia. El conseller va traslladar a la ministra d'Exteriors, Arancha Gonzalez Laya, un "missatge de col·laboració", però també la "preocupació" pels preus abusius dels vols de repatriació, segons ha explicat a la compareixença. Pel que fa al cas d'assetjament sexual al departament d'acció Exterior, Bernat Solé s'ha compromès a evitar que "una situació com aquesta es repeteixi". En aquest sentit, el conseller ha anunciat que impulsarà una "bústia anònima" per denunciar casos d'assetjament sexual. "Ho posarem a disposició de tot el govern", ha dit. Preguntat en el torn de rèplica pel diputat de la CUP Carles Riera per aquesta qüestió, Solé ha admès que el "risc zero" no existeix, però s'ha compromès a "garantir l'anonimat i la confiança" de les persones que denunciïn casos d'assetjament sexual "perquè el protocol funcioni adequadament". La utilitat de la conselleria Els torns dels grups parlamentaris han posat de manifest les diferències entre les formacions polítiques, que han qüestionat la utilitat del Departament d'Acció Exterior per fer front a la situació derivada de la pandèmia o bé del desplegament de l'exèrcit. En aquest sentit, la diputada de Cs Susana Beltrán ha urgit la conselleria a posar en marxa "reduccions" de pressupost. "Tenen un pla per alliberar recursos i que aquest alliberament pugui anar a altres departaments que també ho necessiten?", ha preguntat. En una línia similar, el popular Daniel Serrano ha receptat un "aprimament sever" del Departament, ja que les seves competències "no tenen cap sentit perquè ja hi ha una altra administració" que les exerceix, ha dit, en referència al Ministeri d'Afers Exteriors. Serrano ha apostat per destinar els recursos de la conselleria "on més es necessiten", ja que "ara mateix les relacions internacionals no són imprescindibles", ha asseverat el diputat del PPC. Davant el qüestionament de les delegacions per part de Ciutadans i el PP, Solé ha defensat que en aquesta crisi han demostrat que són "útils" pels ciutadans i ha lamentat les crítiques. "Amb la feina que tenim al davant no és de rebut qüestionar les delegacions", ha dit. Solé ha defensat que la conselleria ha estat "al costat dels catalans a l'exterior" que volien tornar posant en marxa les 15 delegacions i creant un comitè d'emergència per donar acompanyament i informació. El paper del ministeri El diputat de la CUP Carles Riera ha centrat les seves intervencions a criticar les "no només insuficient sinó extremadament negligent" resposta de la xarxa consular i d'ambaixades espanyoles i ha posat com a exemple que l'Ambaixada d'Espanya a Colòmbia "durant dies responia que no disposava d'instruccions" i no podia ajudar els espanyols que eren al país. Per això ha lloat la tasca que ha dut a terme el Departament i les delegacions de la Generalitat a l'estranger. Per la seva banda, Solé ha assegurat que alguns catalans a l'exterior s'han hagut de posar en contacte amb els serveis diplomàtics d'altres països "perquè la resposta de l'ambaixada espanyola no ha sigut satisfactòria. "No és el cas en general, però ha passat", ha matisat. En aquest sentit, Solé ha defensat "la necessitat de vols de repatriació" organitzats i finançats per Espanya. La utilitat de l'exèrcit En el torn de rèpliques, Ciutadans també ha defensat l'actuació de les forces armades durant l'estat d'alarma i ha assegurat que duen a terme "una bona labor que fomenta la cohesió social i la pau". Per part del PSC-Units, Ferran Pedret ha qüestionat la "crítica a una suposada i inexistent militarització de la resposta a la crisi" que està donant el govern espanyol. Per al socialista, la feina de la Unitat Militar d'Emergències (UME) és "complementària" a la que ja fan altres serveis públics i ha recordat al conseller que "el seu propi Govern no només ha validat l'actuació d'aquestes unitats sinó que obertament n'han demanat ajuda". "No seria notícia si no ho haguessin convertit en una obsessió", ha conclòs. Això li ha valgut la rèplica de JxCat, que ha assenyalat que mentre Pedret negava cap militarització estava en marxa la roda de premsa del comitè estatal de gestió tècnica del coronavirus amb representants de cossos policials i de l'exèrcit. "És curiós", ha afirmat el diputat Francesc de Dalmases, que ha acusat l'executiu espanyol d'"amagar-se darrere d'uniformes militars" i de "rebutjar i desobeir" les indicacions de l'Organtizació Mundial de la Salut (OMS) sobre com afrontar el covid-19. També ERC ha carregat contra el protagonisme de l'exèrcit. Rubén Wagensberg ha retret a Beltrán que digués que les forces armades fomenten la pau i ha proposat que els recursos econòmics necessaris per fer front a la pandèmia i a les seves conseqüències surtin del pressupost del Ministeri de Defensa. El republicà també ha advertit sobre la possibilitat que les mesures per fer front al coronavirus derivin cap a una limitació de drets i llibertats i ha assenyalat com a exemple el comunicat del Tribunal Suprem "amenaçant funcionaris de justícia" sobre l'aplicació de l'article 100.2 del reglament penitenciari, que permet certes sortides de les presons, durant el confinament. Cooperació al desenvolupament La diputada de CatECP Susanna Segovia ha alertat de la "vulneració de drets humans aprofitant la pandèmia" en certs indrets on "s'està aprofitant per militaritzar" i agreujar alguns conflictes. És per això que ha indicat que la Generalitat "té un paper fonamental a l'hora de col·laborar en una resposta que avanci cap a la justícia global" mitjançant l'ajuda al desenvolupament. "Pot garantir aquest compromís amb la cooperació al desenvolupament?", ha preguntat la representant dels comuns, que ha confiat que les possibles retallades al pressupost "no afectaran" aquesta partida. Solé ha assegurat a Segovia el seu compromís amb aquesta política i ha posat com a exemple l'increment del 62 % en aquesta partida en els nous comptes del Govern. "Els convido a donar suport a aquests pressupostos", ha reblat.

Summary: Solé critica la gestió del ministeri en les repatriacions: "Si ens han trucat al departament és perquè hi havia un buit"


La Denominació d'Origen Protegida 'Oli de l'Empordà' ha arribat aquest 2017 als 400.000 litres de producció. Es tracta de la quantitat més alta dels últims tres anys, si bé és una xifra "raonable" en relació al nombre d'oliveres que hi ha repartides per l'Alt i el Baix Empordà. El president de la denominació, Simon Casanovas, explica que el tipus d'oliva que es cultiva "te un rendiment molt alt" i això ha fet que, malgrat que ha estat un any sec s'hagi arribat als 400.000 litres. Casanovas ha destacat que es tracta d'un oli "d'alta qualitat" i posa en valor el fet de tenir el reconeixement DOP. "Aquest segell ens permet ser diferents a la resta d'olis que es fan, i amb el què costa produir actualment, per nosaltres és molt important a l'hora de vendre", ha reblat.

Summary: La DOP Oli de l'Empordà arriba als 400.000 litres de producció, en la collita "més important" dels últims tres anys


La venda d'automòbils ha pujat un 6% a Catalunya el febrer del 2018 en relació al mateix mes de l'any passat, segons ha informat l'Associació Espanyola de Fabricants d'Automòbils i Camions. En concret, durant els 28 dies del febrer es van vendre 14.690 turismes i tot terrenys. En l'acumulat de l'any, és a dir, entre el gener i el febrer, l'augment ha estat del 10,1% en relació al mateix termini del 2018. Les vendes han estat de 30.058 vehicles. Durant el febrer la marca més venuda a la demarcació de Barcelona ha estat Seat, amb 1.237 unitats. A la de Girona ha estat Volkswagen, amb 105. A la de Lleida ha estat Peugeot, amb 60, igual que a la de Tarragona, amb 126 unitats. El director general de l'Associació Nacional de Venedors de Vehicles a Motor (Ganvam), Tomás Herrera, ha subratllat que els particulars han recobrat el protagonisme cedit a les empreses, fet que incia que la borsa de demana "retinguda des de feia temps" comença a aflorar "en un context de creixement econòmic i recuperació de l'ocupació". Al seu parer, les xifres indiquen que "tot i les restriccions" sobre el vehicle privat "que planegen sobre les principals ciutats" les vendes de cotxes "seguiran creixent". Herrera ha aventurat que el 2018 podria acabar a pro d'1,3 milions d'unitats venudes.

Summary: La venda d'automòbils puja un 6% a Catalunya el febrer vist l'any passat


Les pluges torrencials d'aquesta nit han provocat alguns problemes al Baix Llobregat, especialment a la zona de Gavà i Castelldefels. Així, la circulació ferroviària ha quedat interrompuda entre Platja de Castelldefels i Garraf per la caiguda d'un arbre a la zona de vies. També ha estat tallada de forma momentània entre Gavà i Bellvitge per manca de tensió, afectant la línia R2 Sud. A més, s'ha tallat una estona la C-32 per acumulació d'aigua a Gavà. Aquest matí queda un carril tallat de la C-31 en aquesta mateixa població en sentit Tarragona per inundació. Els Bombers han atès 113 avisos per la pluja, 78 a la regió metropolitana sud, 34 a la nord i 1 a Tarragona. En molts casos, l'aigua acumulada era molt poca i no s'ha fet el servei.

Summary: Les pluges provoquen talls ferroviaris i de carretera de matinada a Gavà i Castelldefels


El president del govern espanyol, Pedro Sánchez, ha confirmat que Espanya està disposada a organitzar la final de la Copa Libertadores de futbol. La competició argentina no s'ha pogut celebrar al país sud-americà després que els afeccionats d'un dels equips que ha de disputar l'encontre agredissin els jugadors de l'altre club. El partit entre River Plate i Boca Juniors és un esdeveniment de gran transcendència social a l'Argentina. Des dels incidents, els organitzadors de la competició busquen un estadi on poder disputar el partit. Ara Sánchez afirma que ha donat el vistiplau per acollir-lo en terra espanyola i afegeix que ja s'avalua el dispositiu de seguretat necessari perquè l'esdeveniment es desenvolupi de manera correcta.

Summary: Sánchez confirma que Espanya està disposada a organitzar la final de la Copa Libertadores de futbol


Els Mossos d'Esquadra han detingut un conductor de 49 anys i de nacionalitat ucraïnesa per circular amb una taxa d'alcohol més de quatre vegades superior a la permesa, aquest diumenge 9 de desembre. L'home portava una furgoneta per la carretera N-II, dins del terme municipal de la Jonquera (Alt Empordà). De sobte, el conductor ebri va xocar contra un camió que estava estacionat, sense causar cap ferit. Una vegada van arribar els agents dels Mossos d'Esquadra van comprovar que l'home es trobava sota els efectes de l'alcohol i li van fer el test d'alcoholèmia. El resultat va ser positiu amb 1,17 mg d'alcohol per litre d'aire expirat, quan la llei permet una taxa màxima de 0,25. Després de passar a disposició judicial, el jutjat d'instrucció l'ha deixat en llibertat amb càrrecs. Un home de 49 anys, de nacionalitat ucraïnesa i amb domicili a Vila Moreira (Portugal) ha estat detingut aquest diumenge 9 de desembre al terme municipal de la Jonquera (Alt Empordà). El conductor circulava amb una furgoneta per la N-II, en el punt quilomètric 775, quan va topar contra un camió que estava estacionat i no va causar cap ferit. Posteriorment els Mossos d'Esquadra van arribar i van veure que l'home presentava signes evidents d'estar sota els efectes de l'alcohol i per això van procedir a fer-li un control. El resultat va ser positiu amb 1,17 mg d'alcohol per litre d'aire expirat, una xifra més de quatre vegades superior a la permesa legalment (0,25 mg/l). Per això els agents policials van detenir a l'home per presumpte autor d'un delicte contra la seguretat viària i li van immobilitzar la furgoneta que portava. El mateix diumenge l'home, que no tenia antecedents, va passar a disposició judicial. El jutjat d'instrucció de guàrdia de Figueres el va deixar en llibertat amb càrrecs.

Summary: Detenen un conductor per superar més de quatre vegades la taxa d'alcohol després de xocar amb un camió a la Jonquera


El nombre de contenidors TEU va retrocedir un 19% ACN Barcelona.-El tràfic al Port de Barcelona va caure un 8,3% al març en comparació al mateix mes de l'any passat pels efectes de la pandèmia del coronavirus en el comerç internacional i per l'aturada en sec de la indústria primer a l'Àsia i ara a Europa i Amèrica. Segons ha explicat el Port de Barcelona en un comunicat, els efectes s'han deixat notar en tot tipus de tràfic, en especial en aquelles mercaderies més lligades als sectors industrials no considerats bàsics, però també n'hi ha d'altres que van créixer per l'estat d'alarma. En nombre de contenidors, al llarg del mes passat van passar un total e 219.827 TEU, un 18,9% menys que el mateix mes del 2019. La caiguda ve motivada pel descens dels trànsits (-38%) mentre que la baixada en les importacions se situa en el 19% −concentrada principalment en el mercat asiàtic (-24%)− i les exportacions registren un creixement del 8%. La cancel·lació del 50% de les escales dels serveis de l'Extrem Orient ha impactat en les importacions per la paralització de l'activitat productiva a la Xina. El tràfic procedent d’aquest país ha notat especialment els efectes de la pandèmia, patint un fort retrocés del -41%. D'altra banda, el Port de Barcelona també atribueix el descens a un context d'afebliment de la demanda en el conjunt d'Europa que ja s'arrossegava des de finals del 2019 i que ara s'ha agreujat per la propagació de la Covid-19 i per les mesures de confinament i contenció de l'activitat aplicades per la gran majoria de països. Una altra de les causes que explica el comportament del tràfic de contenidors  és la forta demanda a l'exterior com la carn de porc, que acumula mesos de creixement; els farratges (en especial l'alfals) i els medicaments i productes d'higiene. A més, algunes navilieres han reorganitzat el tràfic, que s'ha convertir en molt volàtil. Els automòbils i el passatge, els que pateixen les conseqüències més negatives Els tràfics que pateixen les pitjors conseqüències per la pandèmia del coronavirus són els automòbils i el passatge. En el primer cas, s'han comptabilitzat 52.605 unitats durant el mes de març, xifra que suposa un descens del 30,7% respecte el mateix mes del 2019. En el cas de les importacions, el descens és del 20%. El tancament dels canals de distribució i comercialització de vehicles al mercat espanyol des del passat 16 de març per l’estat d’alarma és el principal motiu d’aquest descens −la xifra de matriculacions al març ha caigut pràcticament el 70%−. Aquesta paralització continuarà fins que s’acabi l’estat d’alarma. Les exportacions, per la seva banda, cauen un 27% degut a què la major part dels fabricants van decidir tancar les seves plantes de producció a Espanya des del dia 16 de març. Quant al tràfic de passatgers, està prohibida la seva entrada als ports de l'Estat si provenen de vaixells procedents d'Itàlia i de creuers de qualsevol origen. A més, el confinament no permet viatjar a les Illes Balears. Això ha fet que el tràfic de passatgers caigui a mínims al Port de Barcelona, amb un descens del -77% en el cas dels creuers durant el mes de març (30.008 passatgers) i del 54,8% en el cas dels ferris (42.660 passatgers). Pel que fa a les autopistes del mar, aquest tràfic ha crescut el març un 4% en UTIS. Aquesta dada positiva és atribuïble al servei entre Barcelona i Civitavecchia (+22%) ara que la línia opera amb major capacitat per l’allargament dels dos vaixells que la cobreixen i degut a què aquest servei no ha patit cap cancel·lació durant el mes de març.

Summary: El tràfic al Port de Barcelona cau més d'un 8% al març per l'efecte del coronavirus


Hi intervenen les conselleries de Salut; Governació, Administracions Públiques i Habitatge i el Secretariat Interdiocesà de Pastoral de la Salut ACN Barcelona.-El Govern ha aprovat aquest dimarts l’acord pel qual es crea la Comissió Interdepartamental de Seguiment de l’Assistència Religiosa Catòlica en els centres inclosos en la xarxa d’internament d’utilització pública de Catalunya. D’aquesta manera es crea un marc de col·laboració entre el Departament de Salut, el Departament de Governació, Administracions Públiques i Habitatge (competent en matèria d’afers religiosos), i el Secretariat Interdiocesà de Pastoral de la Salut que tindrà com a objectiu vetllar pel respecte a les conviccions ètiques, espirituals i religioses de les persones de confessió catòlica ingressades en centres hospitalaris públics. Aquesta Comissió també dóna resposta a la Carta de drets i deures de la ciutadania en relació amb la salut i l’atenció sanitària, aprovada pel Departament de Salut al maig de 2015, que reconeix el dret de les persones, especialment en situacions d’ingrés hospitalari, a sol·licitar atenció religiosa segons la seva creença i que es faciliti l’accés a qui proveeixi aquest suport. La Comissió, que ordinàriament es reunirà una vegada a l’any, tindrà per finalitat realitzar propostes i recomanacions al Govern sobre assistència religiosa catòlica als centres sanitaris d’internament públics, així com analitzar les necessitats dels centres en aquest àmbit. També tindrà com a funció proposar serveis religiosos catòlics que s’hi hagin de prestar, dur a terme el seguiment i la revisió dels acords que s’adoptin, i resoldre dubtes o conflictes que puguin sorgir en la interpretació i l’execució dels acords. Adscrita orgànicament al Departament de Salut, la Comissió estarà presidida conjuntament per la persona titular d’aquest Departament i pel responsable del Secretariat Interdiocesà de Pastoral de la Salut de la Conferència Episcopal Tarraconense. N’exercirà la vicepresidència la persona titular de la Direcció General d’Afers Religiosos, pertanyent al Departament de Governació, Administracions Públiques i Habitatge.

Summary: El Govern crea una comissió interdepartamental per garantir l’atenció religiosa catòlica als ingressats en hospitals públics


L'Escola Universitària d'Hostaleria i Turisme (EUHT) de Sant Pol de Mar organitza aquesta setmana trobades individualitzades entre futurs cuiners, cambrers, recepcionistes o directors d'hotel amb les principals empreses hoteleres del món. Durant dos dies, els responsables de recursos humans de grans grups multinacionals entrevisten els alumnes de l'escola en la recerca de talent. L'objectiu és oferir-los un programa de pràctiques en un hotel amb possibilitats d'incorporar-se a la plantilla de l'empresa com a punt de partida de la seva carrera professional. "Sense buscar-ho, aquesta és la principal font de reclutament de personal", explica el director de Selecció de la cadena NH, Tomàs Lahoz. L'any passat, els alumnes d'últim curs dels graus i de màster que van passar per aquestes Jornades de Desenvolupament Professional van rebre, de mitjana, 2,6 ofertes de feina i van ser els mateixos alumnes els que van triar el seu destí final, segons detalla el director de l'escola, Lluís Serra. Entre les empreses participants hi ha noms de talla internacional com Marriott International, Starwood Hotels and Resorts, NH Hotel Group, Mandarin Oriental Hotel Group, Meliá Hotels International, Palladium Hotel Group o Hilton Hotels & Resorts "En aquest període de sis mesos de pràctiques l'empresa i l'alumne es coneixen i en la majoria dels casos segueixen amb ells", comenta Serra. Una de les aspirants, Aurora Ruiz, assegura que l'alt índex de col·locació és molt alt i això fa que les expectatives dels alumnes siguin molt altes. Ella inicia ara un camí que vol culminar com a directora d'hotel en el futur. Les especialitzacions, però, són diverses. El director de Recursos Humans del Mandarin, Ferran Hernandez, detalla que, en el seu cas, els principals llocs que demanden són els de cambrer, cuiner o recepcionista, com el Sebastia Boel, que ha fet l'especialització en Cuina i ara espera poder fer pràctiques a l'estranger per veure noves "cultures gastronòmiques". Aquesta vessant internacional és un dels actius principals de les jornades que s'organitzen a l'EUHT i, des de l'escola s'intenten posicionar ja en aquest àmbit. Des del curs passat, l'EUHT ofereix un màster íntegrament en anglès de Direcció Hotelera i entre els divuit alumnes matriculats hi ha representades setze nacionalitats.

Summary: Grups hotelers busquen talent a l'escola d'hostaleria de Sant Pol de Mar


Els investigadors han demanat als responsables del centre informació de quatre persones: els treballadors del col·legi Joaquín Benítez, A. F. i M. M., així com del monitor de menjador detingut el desembre ACN Barcelona.-L'escola Maristes Sants-Les Corts es personarà com a acusació particular en tots els casos d'abusos sexuals que arribin als jutjats. Així ho han confirmat a Catalunya Ràdio el director del col·legi, Raimon Novell; el provincial de l'Hermitage, Pere Ferré, i el president de la Fundació Champagnat, Gabriel Villa-real. Els responsables de l'escola han assenyalat que els investigadors els han demanat informació de quatre persones. Es tracta del professor Joaquín Benítez, que va treballar a l'escola fins al 2011 i que ha reconegut haver abusat d'alumnes; A. F.; M.M. i el monitor de menjador que va fer pràctiques al col·legi i que va ser detingut el desembre per la denúncia de cinc menors.  Els responsables del centre han criticat que, quan van rebre la denúncia del 2011 contra Benítez, Ensenyament no els havia enviat el protocol d'actuació en casos de pederàstia que havien de seguir, aprovat el 2006. Els maristes han apuntat, a més, que el protocol no donava resposta a tots els problemes que es van trobar i que conté "ambigüitats". També han remarcat la necessitat de donar eines als alumnes per "empoderar-los" i perquè puguin "trencar el silenci" davant possibles abusos de cara al futur, com a resposta a un passat "lamentable", han dit, pels presumptes casos d'agressions sexuals que haurien comès els professors en diverses èpoques.  Un cinquè investigat per presumptes abusos és el subdirector del centre Més tard, el col·legi ha confirmat que hi ha un cinquè investigat per presumptes abusos sexuals als Maristes Sants-Les Corts. Es tracta del subdirector del centre, F.M., que ha estat apartat cautelarment de les seves funcions fins que es disposi de més informació.


La Plataforma d'Afectats per la Hipoteca (PAH) ha celebrat l'aprovació del Decret llei de mesures urgents per millorar l'accés a l'habitatge aquest dilluns en el Consell Executiu. "Estem molt contentes, orgulloses i satisfetes d'haver aconseguit aquesta nova victòria", ha assegurat la portaveu de l'entitat, Lucía Delgado. Tot i això, la PAH ha assegurat que continuaran exigint a la Generalitat les mesures que no s'han inclòs en el decret. "Demanem que les ocupacions en precari no estiguin només limitades als sis mesos d'empadronament anterior, sinó que sigui vigent per a totes les famílies, perquè els Ajuntaments i la Generalitat estan incomplint el reallotjament adequat de les famílies", ha afegit.  En concret, el col·lectiu ha celebrat la renovació a set anys dels lloguers socials, la cessió obligatòria d'habitatges buits de grans tenidors a un 40% del preu de l'habitatge de protecció oficials i l'ampliació de la definició de gran tenidor, que inclourà també les persones físiques amb més de quinze habitatges.  Delgado ha valorat positivament l'obligatorietat d'un lloguer social per a les famílies "en exclusió residencial" que porten més de sis mesos ocupant un habitatge. Tot i això, la portaveu de la PAH ha demanat que les "ocupacions en precari" no es limitin només a aquest període, sinó que siguin vigent per totes les famílies en situacions de vulnerabilitat.  En qualsevol cas, l'entitat ha atribuït l'aprovació del decret a la "perseverança i pressió" de les entitats socials i ha advertit els partits que vulguin impugnar les noves mesures que la PAH "no ho permetrà".  L'entitat ha defensat que cal "posar la taula d'emergència a zero" i reallotjar les 2.500 famílies "sense dret a habitatge" de Catalunya. Segons ha recordat Delgado, a Catalunya hi ha 99 desnonaments diaris, procedents per impagament o extinció de contracte de lloguer.  A l'acte d'atenció als mitjans de la PAH i ha assistit també una de les afectades, amb dotze intents de desnonaments en els últims dos anys. Mariana Stirbu ha celebrat també l'entrada en vigor del decret, que li permetrà quedar-se en el pis on ha estat els últims dos anys. L'afectada ha denunciat també els preus "inhumans" dels habitatges llibres.

Summary: La PAH celebra l'aprovació del decret de mesures urgents per millorar l'accés a l'habitatge


El Cruïlla XXS ha anunciat aquest divendres la programació del cicle de jazz, flamenc i música clàssica dins del festival d'aquest estiu. Concerts en col·laboració amb el Taller de Músics de Barcelona amb noms com Chicuelo i Gorka Benítez Trio; la recomposició de Les Quatre Estacions de Vivaldi de Max Richter de la mà del Liceu; o un espectacle en col·laboració amb el festival Bachcelona són algunes de les propostes que inclourà el certamen d'aquest juliol en espais emblemàtics de Barcelona, amb limitació d'aforament a 400 persones i garantint la distància de seguretat. Les entrades per al cicle ja estan a la venda. El Cruïlla XXS va vendre més de 4000 entrades en 12 hores amb un primer 'sold out' d'Iseo. El cicle l'iniciarà el 6 de juliol Monique Makon & The Original Jazz Orquestra amb 'Back To Amy' als jardins del Teatre Nacional de Catalunya, on la veu de Makon s'unirà a l'orquestra del Taller de Músics (OJO) per presentar el primer tribut a Amy Winehouse amb una Big Band a Espanya i repassaran dotze dels temes més coneguts de la cantant britànica.   El dia 7 de juliol i al Recinte Modernista de Sant Pau serà el torn de Chicuelo, un dels guitarristes més rellevants del panorama actual del flamenc. L'endemà, en el mateix espai, hi actuarà Gorka Benítez Trio, que repassarà la seva trajectòria al Cruïlla XXS, acompanyat pel guitarrista Dani Pérez i David Xirgu a la bateria.   El dia 9 de juliol hi haurà doble programa a Cruïlla XXS. Per una banda  les actuacions de Raquel Lúa i Paula Peso presentant 'Teach You Right', el seu primer treball on barreja el funk, el soul, la música urbana al recinte moderniste de Sant Pau   D'altra banda, als jardins del Teatre Nacional de Catalunya, es viurà un dels plats forts d’aquest cicle amb la primera de les dues dates programades de Max Richter: 'Vivaldi Recomposed'.  El Gran Teatre del Liceu i el Festival Cruïlla han unit esforços per fer possible aquest concert protagonitzat per l'Ensemble de l'Orquestra Simfònica del Liceu i Kai Gleusteen com a solista i director sobre la revisió que Richter va realitzar sobre la creació de Vivaldi.   L'11 de juliol aterra als jardins del Teatre Nacional l'espectacle '80'SYMPHONIC', en què es podrà reviure els clàssics del 80 en versió simfònica. El recinte moderniste de Sant Pau, el dia 16 de juliol, el festival Bachcelona i Cruïlla s'uniran per portar el que havia de ser l'espectacle de cloenda de Bachcelona 2020: Cambres del Liceu. Amb músics del Gran Teatre del Liceu i en format cambrístic s’oferirà un programa que inclou quartets de corda i àries de Bach i Mendelssohn.     El dia 23 de juliol i també al recinte moderniste de Sant Pau , el pianista i compositor Albert Guinovart, autor de 'Mar i Cel', 'Scaramouche' o 'La Vampira del Raval' entre altres, oferirà un repàs per les seves composicions que inclouen bandes sonores, òpera i ballet.

Summary: El Cruïlla XXS dedicarà un cicle al jazz, el flamenc i la música clàssica


El seu cotxe va topar amb un camió aturat en una retenció ACN Torres de Segre.-La víctima de l'accident a l'A-2 al Segrià és un home de 45 anys veí de Mollerussa, G.B.G. El cotxe que conduïa va topar amb un camió que estava aturat en una retenció. El camioner va resultar il·lès. Els Mossos d'Esquadra van rebre l'avís a les 19.51.L'accident es va produir al quilòmetre 448 de la carretera, al terme municipal de Torres de Segre. Cinc quilòmetres més endavant s'havia incendiat un altre camió, probablement a causa de l'explosió d'un pneumàtic, i això va provocar retencions importants.  Amb aquesta víctima ja són 93 les persones que han mort en accident de trànsit aquest any a la xarxa viària interurbana de Catalunya. Arran de la incidència es van activar dues patrulles dels Mossos, tres dotacions dels Bombers i dues ambulàncies medicalitzades del Sistema d'Emergències Mèdiques (SEM).


El trànsit ha baixat considerablement aquest diumenge als principals accessos de l'àrea metropolitana de Barcelona. De sortida s'ha registrat un descens del 76%, i d'entrada d'un 69. La reducció ja va ser d'un 50% aproximadament durant el dissabte. A més, el Servei Català de Trànsit ha aixecat les restriccions als vehicles de transports de mercaderies per facilitar i garantir el subministrament dels bens essencials a la població, centres hospitalaris i indústries. Aquesta suspensió temporal, des del 14 de març fins al 28, s'efectua en diverses carreteres. Així, els vehicles de transport de mercaderies general podran circular per l'N-145 entre la Seu d'Urgell i Andorra; la C-14, entre Ponts i Adrall; l'N-260, entre Bellver de Cerdanya i Adrall; l'N-II, entre Montgat i l'enllaç de la GI-600; l'N-340, entre Vilafranca i Cervelló; l'N-340a, entre Cervelló i Quatre Camins; l'N-230, entre el límit d'Aragó i la frontera francesa, i la C-28, entre Vielha i Salardú. Els vehicles de quatre o més eixos podran fer-ho per l'N-II, entre la Jonquera i Fornells; l'N-240, entre les Borges Blanques i Montblanc; l'N-340, entre Alcanar i l'Hospitalet de l'Infant, i l'N-340, entre Altafulla i Vilafranca.

Summary: El trànsit baixa entre un 69 i un 76% aquest diumenge als principals accessos a l'àrea metropolitana


El portaveu de CatComú diu que l'objectiu és que l'emergència sanitària no es converteixi en una emergència econòmica ACN Barcelona.-El portaveu de CatComú i diputat al Congrés, Joan Mena, ha replicat al president de la Generalitat, Quim Torra, que ara no és moment de "lluites partidistes" perquè hi ha una "batalla col·lectiva" que és la "batalla per la vida i la salut pública". Així ho ha dit en una entrevista a Ràdio 4. Mena ha defensat que és de "sentit comú" que hi hagi coordinació entre totes les administracions al servei "del que és prioritari". Segons el portaveu de CatComú, l'objectiu del govern espanyol és intentar que l'emergència sanitària no es converteixi en una emergència social i econòmica i ha considerat que les mesures econòmiques que Pedro Sánchez anunciarà demà seran "importantíssimes".  Mena ha defensat que la crisi del 2008 ha de servir de lliçó per intentar que el que ara és una crisi sanitària no esdevingui una crisi econòmica que afecti, com sempre, els més vulnerables. Segons Mena, es tracta d'una de les emergències més greus dels últims anys i ha reclamat que es deixin de banda les "lluites partidistes" tot apuntant que la gent ensenya el camí a seguir des dels balcons.  "Tothom en democràcia pot fer arribar el seu punt de vista. Demanaria que es fes de manera constructiva.  Quan passem la situació de crisi ja vindrà el retiment de comptes a l'administració. Ara és moment de treballar junts i no és moment de cap tipus de lluita partidista, la ciutadania no ho entendria", ha argumentat.

Summary: Mena, a Torra: "Ara no és moment de lluites partidistes. Tenim una batalla col·lectiva, la batalla per la vida"


El cap de l'executiu assegura que després del 21-D seguirà sent "president de tots" però avisa que "exigirà a tothom que respectin" la llei i la Constitució  ACN Barcelona.-El president del govern espanyol,  Mariano Rajoy, ha assegurat aquest dimecres al vespre que confia "en la capacitat dels catalans per encapçalar una profunda rectificació de la deriva" de l'independentisme. En encarar el seu discurs cap a les eleccions del 21-D, Rajoy s'ha mostrat "optimista" perquè es propiciï un "retorn a la realitat i a la convivència" i perquè es "reorienti  tota l'energia estèrilment malgastada a ocupar-se dels problemes quotidians de les persones". En intervenir al lliurament de les Medalles d'Honor de Foment del Treball, a Barcelona, Rajoy ha assegurat que més enllà del que diguin les urnes el 21-D seguirà sent "president de tots". "I amb tots parlaré, però exigiré a tots que respectin el marc que la Constitució i la llei ens imposen a tots", ha assegurat. En una crida a la confiança -també per reiterar que els empresaris no traslladin més empreses fora de Catalunya- Rajoy ha assegurat, de fet, que "l'empenta dels empresaris serà determinant".

Summary: Rajoy confia que els catalans apostin per una "profunda rectificació de la deriva" de l'independentisme


El Departament de Salut i l'Ajuntament de Manlleu realitzaran, des d'aquest dimecres i fins divendres, un cribratge massiu al barri de l'Erm de Manlleu. La previsió és realitzar unes 1.200 proves PCR i arriba després que en els darrers dies s'hagi detectat un augment dels casos a la zona. Per aquesta raó fan una crida als veïns, sense restriccions d'edat, a participar-hi. Es farà al Centre Cívic Frederica Montseny de 8:30 a 13:00h i de 15:00 a 20:00h. En paral·lel, dijous, es realitzaran proves a tots els alumnes i professors de l'Escola Puig Agut amb l'objectiu de detectar, també, positius asimptomàtics. Agents comunitaris, mediadors culturals ja han començat a fer difusió entre el teixit social i els veïns del cribratge. Alhora s'han fet cartells en català, castellà, àrab i francès amb la informació. Segon a Osona Es tracta del segon cribratge massiu que es fa a Osona. A finals d'agost se'n va fer unal barri del Remei de Vic. Hi van participar 994 persones, de les quals 56 van donar positiu.

Summary: Salut farà un cribratge massiu al barri de l'Erm de Manlleu de dimecres a divendres


El grup parlamentari confederal d'Unidos Podemos, En Comú Podem i En Marea ha demanat la compareixença del ministre de Foment, José Luís Ábalos, a la Comissió de Foment del Congrés dels Diputats perquè informi sobre el "bloqueig" de la sortida dels vaixells Open Arms i Aita Maria als ports de Barcelona i Pasaia, respectivament. També volen que expliqui "per què no permet" que aquestes naus puguin "continuar les tasques de rescat" al Mediterrani. En paral·lel, el diputat per Barcelona Marcelo Expósito ha adreçat una carta a Ábalos i a la vicepresidenta del govern, Carmen Calvo, recordant-los que són "incomptables" les organitzacions civils i institucionals que exigeixen a l'executiu espanyol que deixi partir els vaixells. És, segons diu a l'epístola, "un clamor de la societat civil". A més, Expósito indica a la carta que es calcula que un centenar de persones han mort al Mediterrani des que els vaixells estan atracats. I alerta al govern espanyol que "inhibir-se" en la problemàtica dels refugiats és una "negligència humanitària", a banda d'una violació dels "principis bàsics" del Dret Internacional del Mar. Per tot plegat, el diputat demana a Calvo i Ábalos que "facilitin" la sortida dels vaixells i que el govern espanyol "compleixi" amb l'exercici de la justícia internacional, "salvant les vides al Mediterrani, facilitant vies segures de trànsit migratori i confirmant el nostre país com a terra de protecció i acollida".

Summary: Podem demana la compareixença d'Ábalos perquè expliqui perquè no deixa salpar el vaixell d'Open Arms


Un usuari d'un centre de dia de gent gran a Valdemoro ha mort pel coronavirus, han confirmat a l'ACN fonts de la Comunitat de Madrid. En aquest centre hi ha 15 infectats més entre persones grans i treballadors, dels quals hi ha quatre a la Unitat de Cures Intensives en estat greu. A la població madrilenya de Valdemoro hi ha 20 positius en total. El centre ha suspès la seva activitat. Hi ha quatre morts pel coronavirus a l'Estat, dels quals dos a la Comunitat de Madrid.

Summary: Mor per coronavirus un usuari d'un centre de gent gran a Valdemoro on hi ha 15 infectats més


El president de Banc Sabdell, Josep Oliu, lamenta l'actual croada liderada per les associacions d'usuaris de bancs i caixes AICEC-ADICAE contra les clàusules sòl i el seguidisme dels jutges arrel de la recent sentència de la justícia europea contraria a aquests acords a les hipoteques. Oliu defensa que els contractes de l'entitat eren "transparents" i estaven avalats pels notaris. En aquest sentit, considera un "assalt" l'allau de reclamacions que poden arribar a partir d'ara i assegura que el gruix d'aquestes reclamacions estan mancades de raó. Oliu rebutja la idea que els contractes signats davant notari deixin ara de tenir validesa en un país ple de 'lazarillos de Tormes' que volen esgarrapar "dinerets". El president de Banc Sabadell augura una situació "complicada" i plena de litigis en els pròxims temps.

Summary: Oliu lamenta la croada contra les clàusules sòl: "No pot ser que ara no valguin els contractes ni els notaris"


L'executiu vol reunir-se "sense apriorismes" amb veïns i entitats afectades per debatre sobre els entorns del temple ACN Barcelona.-El govern de Barcelona convocarà "en les pròximes setmanes" la comissió de treball de la Sagrada Família. Així ho ha anunciat la tinenta d'alcaldia Janet Sanz, que ha acceptat un prec d'ERC que demanava al govern municipal comprometre's a convocar el grup de treball en un termini de dos mesos. Segons Sanz, la comissió de treball conjunta es convocarà "sense apriorismes" amb tots els afectats, tant els veïns de l'entorn com els col·legis professionals, les entitats, la FAVB o els grups municipals, per debatre "com cal" el futur de l'entorn del temple. El prec dels republicans arriba després que al novembre els veïns de la Sagrada Família fessin dues propostes sobre com dur a terme la transformació urbanística de l'entorn. Entre les propostes hi havia la creació d'espais verds, una escola i una residència.

Summary: El govern de Colau convocarà "en les pròximes setmanes" la comissió de treball de la Sagrada Família


El president valencià reclama "pragmatisme" a l'independentisme i assenyala la renuncia a la unilateralitat com un "camí adequat" ACN Barcelona.-El president de la Generalitat Valenciana, Ximo Puig, considera que no es donen les circumstàncies per mantenir una reunió amb el president de la Generalitat, Quim Torra. En una entrevista a Catalunya Ràdio, Puig ha dit que el focus d'una trobada estaria en un debat que els dos presidents no poden resoldre i ha conclòs que no creu que una reunió sigui el més oportú. El president valencià ha demanat "pragmatisme i realisme" a l'independentisme i ha assenyalat la renuncia a la unilateralitat com un "camí adequat". D'aquesta manera, s'ha referit a la proposta del president del Parlament, Roger Torrent, d'un pacte de claredat per fixar les condicions per a un referèndum pactat.

Summary: Ximo Puig creu que no es donen les circumstàncies per a una reunió amb Torra


L'Hotel Salut de Tarragona, situat a l'hotel SB de la plaça de les Corts Catalanes, fa des d'aquest dimecres proves PCR a aquelles persones que es determini que són contactes estrets de casos confirmats de covid-19. Segons informa l'Institut Català de la Salut (ICS), els Equips d'Atenció Primària del Tarragonès, l'Alt Camp i la Conca de Barberà deriven les persones que s'han de fer la prova de forma programada, de 9:00 a 13:00 i de 16:00 a 20:00. L'Hotel Salut va obrir portes l'abril passat i actualment acull persones que han tingut contacte estret amb malalts de covid-19 i que requereixen aïllament, i pacients amb simptomatologia lleu que no disposen d'aïllament als seus domicilis.

Summary: L'Hotel Salut de Tarragona farà proves PCR a contactes estrets asimptomàtics


Tensió molt elevada a la zona de la Via Laietana i Urquinaona, que s'ha convertit aquest divendres de vaga general en una batalla campal. Hi ha desenes de barricades amb foc, i els manifestants fan llançaments massius de pedres i boles d'acer a la línia policial, que lidera la Policia Nacional, segons han informat els Mossos d'Esquadra. A més, hi ha també manifestants que tallen amb una serra les senyals de trànsit. Els Mossos informen que es tracta d'un "grup molt nombrós de violents" que fan "greus aldarulls", amb actes de vandalisme i importants desordres públics.

Summary: Batalla campal a la zona de la Via Laietana amb diverses barricades de foc


Acorda amb la Universitat Camilo José Cela per fer-ne la digitalització ACN Madrid.-La Moncloa ha decidit finalment fer pública la tesi doctoral amb què el president del govern espanyol, Pedro Sánchez, va obtenir el doctorat d’Economia de la Universitat Camilo José Cela (UCJC), segons ha anunciat la vicepresidenta del govern espanyol, Carmen Calvo, en declaracions als passadissos del Congrés. Contraresta d’aquesta manera la pressió que rep des d’aquest dimecres quan –després de la dimissió de Carmen Montón pel cas del seu màster- Albert Rivera va emplaçar el president espanyol a aclarir els termes de la seva tesi pels dubtes que segons va apuntar generava el fet que no fos pública. Aquest dijous diversos mitjans han publicat informacions acusant el president espanyol de plagi en aquesta tesi, un extrem que el propi Sánchez ha desmentit en un missatge al seu compte de Twitter on ha negat rotundament cap mena de plagi i on ha advertit que emprendrà accions legals si no es corregeixen aquestes informacions. La Moncloa fa el pas després que el líder del seu soci parlamentari, Pablo Iglesias, s’hagi sumat a les veus que demanaven al president espanyol que fes públic el contingut de la tesi que porta per títol ‘Innovaciones de la diplomàcia econòmica espanyola: Análisis del sector público (2000- 2012)’, i també després que PP i Cs hagi sumat els seus escons per forçar la compareixença del president espanyol al Congrés dels Diputats.

Summary: La Moncloa farà pública la tesi doctoral de Sánchez


L'Ajuntament de Badalona ha detectat irregularitats en la gestió del servei de neteja de la ciutat, que està externalitzat a través d'una concessió a l'empresa Fomento de Construcciones y Contratas (FCC), la mateixa que gestiona el servei a la ciutat de Barcelona i que aquesta mateixa setmana ha estat denunciada davant la Fiscalia per un cas de presumpte frau. El contracte d'FCC amb l'Ajuntament de Badalona està en vigor des de l'any 2010, segons ha informat el consistori. La detecció de les irregularitats arriben després que el govern municipal hagi acabat l'informe d'auditoria sobre la gestió de l'anterior govern del PP. El regidor d'Espais Públics i Mobilitat de Badalona, Francesc Duran, compareixerà el pròxim dilluns per explicar els detalls d'aquest nou cas de presumptes irregularitats. El cas de la ciutat de Badalona s'afegeix al que aquesta mateixa setmana ha esclatat a la veïna Barcelona. L'Ajuntament de la capital catalana ha denunciat FCC davant la Fiscalia perquè hauria falsejat les dades de la recollida de voluminosos i envasos en alguns barris de la ciutat per tal d'aconseguir més ingressos. Entre 2013 i 2015, l'Ajuntament de Barcelona calcula que s'haurien estafat un mínim de 800.000 euros. La companyia ha obert també una investigació interna per esclarir els fets.

Summary: Badalona també detecta irregularitats en la gestió del servei de neteja que té contractat a FCC


La directora de cinema Carla Simón, l'escriptora Rosa Regàs, les cineastes Mar Coll, Neus Ballús i Elena Trapé i l'actor Eduard Fernández són algunes de les més de 150 personalitats del món de la cultura, acadèmic, jurídic i del moviment veïnal que han signat el manifest 'Quatre anys més per a Barcelona' per donar suport a la candidatura de BComú, encapçalada per Ada Colau, a les eleccions del 26 de maig. Davant l'augment de les desigualtats i de les incerteses en un món globalitzat, els signants del manifest, que es presentarà aquest dimecres, fan una crida a votar BComú per consolidar el camí de canvi engegat pel govern de Colau l'any 2015. Vicky Peña, Pere Portabella, Lala Gomà, Mabel Palacín, Víctor Alonso Berbel, Paula Malia, Andrea Ros, Bàrbara Mestanza Peña, Pere Camps, Pau Vallvé i Miqui Otero són algunes més de les personalitats que donen suport a la candidatura de Colau. Tots ells destaquen en el text que el govern de Colau ha estat capdavanter en l'impuls de polítiques per mantenir el benestar social i per lluitar contra el canvi climàtic, entre altres qüestions, i subratllen la seva capacitat per establir lligams amb altres ciutats globals d'arreu del món per fer front a objectius comuns. El manifest el presentaran aquest dimecres Colau i el número dos de BComú, Joan Subirats, en un acte en el qual estaran acompanyats per  l'investigador Manuel Castells, professor a la Universitat de Califòrnia a Berkeley i director de l'Internet Interdisciplinary Institute a la UOC, així com d'altres personalitats que han signat el manifest.

Summary: Carla Simón, Rosa Regàs, Mar Coll i Eduard Fernández, entre les personalitats de la cultura que donen suport a Colau


Les actuacions es concentren especialment a la regió policial de Barcelona ACN Barcelona.-Els Mossos d'Esquadra han clausurat aquesta nit 238 locals d'oci nocturn després que el Govern obligués al seu tancament per contenir la propagació del coronavirus. Les actuacions s'han concentrat especialment a l'àrea metropolitana de Barcelona, les comarques de Ponent i de Girona. Concretament, a la regió policial de Barcelona s'han tancat 209 locals; a la regió metropolitana sud, 10, i a la nord,5. A la regió policial de Girona s'han tancat 2 establiments d'oci nocturn, 4 al Pirineu Occidental, 7 a Ponent i 1 al Camp de Tarragona. Paral·lelament la policia catalana ha aixecat 7 actes, 2 a la regió metropolitana nord i 5 a la sud. Els Mossos d'Esquadra han recordat a través de les xarxes socials que "només amb el compromís i la responsabilitat de tothom podrem contenir el coronavirus".

Summary: Els Mossos fan tancar 238 locals d'oci nocturn


Dogi ha executat un pla de reestructuració que suposarà uns estalvis anuals de 4,4 milions d'euros anuals. L'impacte es començarà a notar de forma immediata aquest 2018, tot i que en els pròxims exercicis ''millorarà de manera important''. El pla de reestructuració s'ha implantat a partir de les últimes adquisicions de Treiss, QTT, Busmartex i Ritex, cosa que ha obligat al grup Dogi ha ''racionalitzar'' l'estructura organitzativa i les divisions de producció. El pla d'ajust ha suposat la sortida de l'empresa d'uns 60 treballadors, la majoria d'ells en els centres de treball del mercat del Estats Units. Aquesta reducció de plantilla s'ha traduït en una reducció de costos de 600.000 euros a l'estat espanyol i d'1,7 milions d'euros als Estats Units.    La reestructuració s'ha dissenyat a partir de crear dues grans divisions o unitats de negoci. A més, els noms de les empreses del grup passaran a ser la denominació de les mateixes marques. Treiss dirigida als clients 'fast fashion' de peces confeccionades; Dogi i Efa, filial als Estats Units, per al mercat de llenceria i teixit tècnic; QTT per empreses de confecció del sector 'fast-fashion' moda; i finalment Ritex dirigida al mercat de bany i esport.  El pla de reestructuració tindrà un impacte negatiu en un primer moment pels costos associats al mateix ajust però millorarà el compte de resultats en trimestres futurs.  L'ajust de plantilla de 60 persones que ja s'ha executat aquests últims mesos ha suposat un estalvi de 600.000 euros a l'estat espanyol amb impacte en l'empresa Dogi Spain i d'1,7 milions d'euros a l'empresa nord-americana EFA.  La reorganització d'empreses, amb el trasllat i unificació de diverses funcions en les noves oficines centrals d'Argentona a Barcelona, ha provocat un estalvi de 850.000 euros.  A més, la unificació del departament de creació i tècnic suposarà un reducció de costos d'1,3 milions d'euros  a l'any.   Alfredo Bru, conseller delegat de Dogi, ha explicat que ''ambles adquisicions de l'últim any el perímetre estratègic de l'actual grup és molt llunyà del que fins ara era Dogi''.

Summary: Dogi implanta un pla de reestructuració per estalviar 4,4 milions d'euros a l'any


El president estatal de Ciutadans (Cs), Albert Rivera, ha donat les gràcies al president del Govern, Carles Puigdemont, el vicepresident, Oriol Junqueras, i la CUP, que "hagin unit tots els espanyols". En un contacte amb la premsa des de Via Laietana, durant la manifestació espanyolista convocada per Societat Civil Catalana (SCC) aquest diumenge al migdia, Rivera ha assegurat que el Govern i els cupaires no passaran a la història per trencar Espanya -ja que, segons ell, no ho aconseguiran-, sinó per haver fet adonar a tots els espanyols que el nacionalisme es podria "carregar" l'Estat. Al seu torn, el líder del PPC, Xavier García Albiol, ha assegurat que si Puigdemont declara la independència dimarts que ve, la resposta del president espanyol, Mariano Rajoy, estarà "a l'altura" de la situació. Finalment, el vicepresident de SCC José Domingo ha demanat al Govern que faci "marxa enrere" perquè "res no l'empara" per a declarar la independència. Domingo també ha carregat contra la frase "els carrers seran sempre nostres", que ha ressonat sobretot les últimes setmanes per les mobilitzacions del sobiranisme. Segons el dirigent de SCC, la sentència és "totalitària i incompatible amb la democràcia" perquè els carrers són de tota la ciutadania. Finalment, ha asseverat que hi haurà "un abans i després" d'aquesta manifestació que ha aplegat desenes de milers de persones a Barcelona, algunes vingudes d'arreu de l'Estat. Al seu torn, la cap de files de Cs a Catalunya, Inés Arrimadas, ha proclamat que aquest diumenge és el dia de la "majoria silenciosa" menyspreada pel Govern. A més, la presidenta de la Comunitat de Madrid, Cristina Cifuentes, ha dit que el cop d'estat de la Generalitat ha de fer marxa enrere. D'altra banda, la diputada parlamentària del PPC Andrea Levy ha manifestat que avui es comença a "conquerir l'esperança" a Catalunya. També ha parlat l'exministre socialista Celestino Corbacho, que ha reclamat a Puigdemont que no caigui en l'"error" de declarar la independència, i ha demanat "voluntat de diàleg" dins la legalitat i la Constitució espanyola.

Summary: Rivera agraeix a Puigdemont, Junqueras i la CUP que "hagin unit tots els espanyols"


Les eleccions a la sala de govern del Tribunal Superior de Justícia de Catalunya (TSJC) han donat com a resultat la incorporació com a membres electes de sis magistrats de l'Associació Professional de la Magistratura (Maria Eugènia Alegret, Patricia Brotons, Francisco Garnica, Elena Campos, Patricia Batlle i Joaquín Gadea) i una de Jutges per la Democràcia (Montserrat Comas). Des del TSJC s'ha indicat que hi ha hagut 524 vots emesos. L'entitat guanyadora ha felicitat els magistrats escollits i ha assegurat al seu compte de Twitter que entre titulars i suplents, 13 dels 14 membres de la sala són a partir d'ara d'aquesta associació.

Summary: L'Associació Professional de la Magistratura col·loca sis magistrats a la sala de govern del TSJC


L’Ajuntament de Barcelona ja ha posat unes 1.500 multes per incompliment de les normes de circulació i estacionament de patinets durant el 2019. Aquesta xifra, recollida fins al mes d’agost, ja és la mateixa que el total de l’any passat. Tot i aquest augment, el consistori intensificarà la vigilància i les sancions contra els qui incompleixin l’ordenança municipal que regula la circulació i estacionament de patinets elèctrics a l’espai públic. La regidora de mobilitat, Rosa Alarcón, ha assegurat que aquesta intensificació es deu a l’incompliment, per part de dues empreses del sector de patinets elèctrics compartits, del pacte establert per donar temps a crear un marc de regulació per aquest sector.

Summary: Barcelona ha posat aquest 2019 unes 1.500 multes per incomplir les normes de circulació i estacionament de patinets


L'expresident de l'Assemblea Nacional Catalana (ANC) i exdiputat de Junts per Catalunya Jordi Sànchez ha sortit aquest dimarts a la tarda de la presó de Lledoners, on compleix condemna pel delicte de sedició d'acord amb la sentència imposada pel Tribunal Suprem, per fer voluntariat a la Fundació Canpedró, segons ha avançat el diari 'Ara' i han confirmat a l'ACN fonts del seu entorn. El líder independentista tenia previst començar la feina a dos quarts de cinc. D'aquesta manera, Sànchez comença a exercir el règim penitenciari acordat per la Junta de Tractament de Lledoners en virtut de l'article 100.2 del reglament, segons el qual sortirà tres dies a la setmana per fer aquesta tasca. D'altra banda, la jutgessa de vigilància penitenciària ha autoritzat, també aquest dimarts, un permís de tres dies a Sànchez tot i l'oposició de fiscalia. En la seva interlocutòria, constata que l'exlíder de l'ANC és conscient que hauria d'haver actuat d'una altra forma durant la tardor del 2017. Per afirmar-ho, es basa en els informes dels juristes, psicòlegs i treballadors socials de Lledoners, que apunten que l'intern assumeix la responsabilitat dels seus actes, mostra motivació pel canvi i canviaria algunes formes d'actuar, però no les seves conviccions. "No es pot pretendre canviar o modificar el pensament o ideologia política de l'intern", afegeix en relació al ministeri públic.

Summary: Sànchez ha sortit aquest dimarts a la tarda de la presó per fer voluntariat a la Fundació Canpedró


El secretari general del PSOE i president del govern espanyol en funcions, Pedro Sánchez, ha demanat el vot per als socialistes dels que li van donar el suport el 28-A "per coherència". "No ens confiem, no ens relaxem, cal que el 26-M anem tots a votar", ha cridat Sánchez, que ha recordat que ara "les urnes estan buides". En l'acte central de campanya de l'alcaldable del PSC a Barcelona, Jaume Collboni, i també davant del primer secretari, Miquel Iceta, Sánchez ha afirmat que JxCat i ERC "veten sempre" els socialistes perquè els independentistes no volen una Catalunya "que no fracciona, que no divideix". Des de la Fabra i Coats, a Sant Andreu, i davant unes 2.000 persones, Sánchez ha criticat "el veto" a Miquel Iceta per ser designat senador pel Parlament i després poder ser nomenat president de la cambra alta espanyola, com el president del govern havia proposat. "Sabeu perquè veten sempre als socialistes? Perquè representem el que ells no volen a Catalunya, una Catalunya que estima a Espanya i una Espanya que veta a Catalunya, una societat inclusiva, que no fracciona, que no divideix", ha considerat. A més, ha dit que des del PSOE no es donaran lliçons de "qui és bon espanyol o mal espanyol, qui és bon català o mal català" i ha assegurat que la diferència entre ells i els independentistes és que ells volen "una llar on capiguem tots". El president del govern espanyol en funcions ha reclamat als votants que no s'encantin: "Hi ha gent que considera que la feina està feta, i que això de les europees i Brussel·les queda molt lluny; o que què es pot fer per transformar les coses des de Barcelona". Per això ha demanat el vot de "coherència" del 28-A. Dirigint-se a Collboni, Sánchez ha explicat que vol tenir "aliats importants" a Ajuntaments com Barcelona que siguin capaços de "posar llums llargues".

Summary: Sánchez demana el vot dels que van donar-li suport el 28-A “per coherència”


El festival literari Tocats de Lletra arriba el proper 17 d’octubre a la 12ena edició amb una quarantena de propostes per a tots els públics. Després de que el 155 “marques” l’edició passada,  enguany el festival manresà comptarà amb una programació “de qualitat i amb el millor de la literatura catalana”, ha reconegut la regidora de Cultura de l’Ajuntament de Manresa, Anna Crespó, durant la presentació. El tret de sortida serà un espectacle d’homenatge a Montserrat Abelló, coincidint amb la celebració del centenari del naixement de la poeta i traductora tarragonina. L’espectacle, que es farà al Kursaal, està coproduir amb el Festival Nacional de Poesia de Sant Cugat .

Summary: El 12è Tocats de Lletra comptarà amb 39 propostes per a tots els públics


El vicepresident de l'Associació Catalana d'Agències de Viatges (ACAVe), Jordi Martí, ha xifrat en un 12% la caiguda en les reserves durant l'octubre en relació al mateix període de l'any anterior. En unes declaracions als mitjans de comunicació després d'inaugurar aquest dijous al matí la jornada 'La permeabilitat del turisme', Martí ha apuntat que el sector ha viscut els darrers mesos la "tempesta perfecta" amb la vaga dels treballadors d'Eulen, els problemes al control de passaports de l'aeroport del Prat, els atemptats terroristes del 17-A i el conflicte polític al voltant del procés sobiranista. Tot i això, el responsable d'ACAVe ha previst que el sector de les agències de viatges tancarà el 2017 com "una molt bona temporada" gràcies a les dades acumulades fins el mes d'agost. Martí ha afirmat que el 2017 "anava molt bé" pel que fa a reserves turístiques, i ha valorat positivament que el sector "està aguantant el tipus, tenint en compte tot el que està caient". El representant d'ACAVe ha destacat que, després de la caiguda a l'octubre del 12% interanual, les reserves "s'han estabilitzat posteriorment". "A nivell internacional és on més es nota l'aturada del mes d'octubre. Les hem tingut de tots colors i els mitjans internacionals s'han fet ressò de tot, tant dels esdeveniments polítics com dels atemptats, que també han jugat un paper molt important" en la davallada de les reserves, ha sentenciat el vicepresident de la patronal. Sobre el prejudici sobre la marca Barcelona de tots aquests esdeveniment, Martí ha apuntat que és un fenomen "absolutament conjuntural" i que "els atemptats han afectat la imatge de Barcelona, com ha passat en altres ciutats que després s'han recuperat". Per revertir aquesta situació ha afegit que "totes les accions de promoció són benvingudes i ens hem d'avançar als esdeveniments, com sempre hem fet". Sobre el període posterior a l'octubre, Martí ha conclòs que "el novembre no s'està comportant tant a la baixa com esperàvem. La veritat és que va força bé. D'aquí a final d'any, haurem de veure què passa, però les bones dades de la resta de l'any permetran compensar els esdeveniments d'aquests mesos".

Summary: L'ACAVe xifra en un 12% la caiguda de reserves durant l'octubre, però confia tancar 2017 com "una molt bona temporada"


El president de la Generalitat en funcions, Artur Mas, ha expressat als consellers el seu "disgust" per la filtració a la premsa del debat intern sobre la resolució independentista que es va produir en la reunió de dimarts passat. Mas s'hi ha referit en el marc del Consell Executiu d'aquest dimarts, tal com ha explicat la portaveu del Govern en la roda de premsa posterior. De totes maneres, Munté ha defensat que l'executiu català no renuncia a mantenir "tot el debat que sigui necessari" i ha recordat que els consellers estan obligats per llei a respectar el secret de les deliberacions. Així mateix, ha afegit que cal eradicar les filtracions a la premsa. Munté ha deixat la porta oberta a introduir algun canvi de "forma" en les deliberacions però no ha concretat quin podria ser. "Si s'ha d'orientar des del punt de vista de la forma, de diferent manera, així es farà", ha manifestat. I quan a preguntes dels periodistes se li ha demanat un aclariment s'ha limitat a afegir que la voluntat de tothom és que es pugui continuar debatent al Consell Executiu i que "s'hauran d'orientar aquestes qüestions de la manera més positiva possible".  La portaveu del Govern ha explicat que no sap d'on van sortir les filtracions de la setmana passada però ha considerat que cal eradicar-les. "El Govern ha de poder debatre amb tota discreció i amb respecte al secret de les deliberacions", ha defensat tot apel·lant al "sentit comú" dels conselles i al seu deure de complir amb el secret de les deliberacions, tal com estableix la llei.  "Farem tot el possible perquè no es tornin a repetir, desaprovo aquestes filtracions", ha conclòs Munté. Precisament, la portaveu de l'executiu ha fet referència a aquest secret de les deliberacions per no donar més detalls sobre aquesta qüestió.

Summary: Mas expressa el seu "disgust" als consellers per la filtració del debat intern de la setmana passada


L'auditori del Parlament s'ha omplert per homenatjar els "presos polítics". L'endemà que el jutge del Suprem Pablo Llarena hagi tornat a empresonar Jordi Turull, Josep Rull, Dolors Bassa, Carme Forcadell i Raül Romeva, el president del Parlament, familiars dels presos, electes parlamentaris, del Congrés i el Senat, expresidents i exconsellers han secundat Roger Torrent. El president del Parlament ha instat a formar un front unitari en defensa dels drets fonamentals, davant la "suspensió de la democràcia". Al costat seu i dalt la tarima hi han pujat l'expresident del Govern Artur Mas, els expresidents del Parlament Joan Rigol, Ernest Benach, Núria de Gispert -a un costat-, i representants dels grups parlamentaris sobiranistes: Elsa Artadi (JxCat), Sergi Sabrià (ERC), Xavier Domènech (CatECP) i Carles Riera (CUP). No hi ha assistit cap dirigent de Cs, PSC-Units ni del PPC. A primera fila hi havia els familiars dels presos, acompanyats de nombrosos diputats parlamentaris, com ara Eduard Pujol, Aurora Madaula, Josep Costa, Eusebi Campdepadrós (JxCat), Alba Vergès, Toni Castellà o Gerard Gómez del Moral (ERC). També hi ha assistit la presidenta de la Diputació de Barcelona, Mercè Conesa (PDeCAT); els exdiputats de la CUP Albert Botran -ara al Secretariat del partit-, Joan Garriga 'Nana', Gabriela Serra, Antonio Baños i David Fernández; o l'exparlamentari de CSQP i exlíder de Podem Catalunya Albano Dante Fachín. Així mateix hi havia la direcció del PDeCAT, amb Marta Rovira, David Bonvehí, Ferran Bel i Maria Senserrich; l'exalcalde de Barcelona Xavier Trias (PDeCAT); els electes a Madrid Carles Campuzano, Josep Lluís Cleries, Jordi Xuclà (PDeCAT) i Gabriel Rufián (ERC); l'exparlamentari d'EUiA David Companyon, l'exsecretària de la Mesa Anna Simó (ERC); el qui va ser coordinador del Pacte Nacional pel Referèndum Joan Ignasi Elena; el president de l'ACM, David Saldoni; el vicepresident d'Òmnium, Marcel Mauri; la presidenta de Súmate, Montse Sànchez; el secretari general d'UGT, Camil Ros, i l'exconseller Andreu Mas-Colell.

Summary: Familiars dels presos, electes, expresidents i exconsellers omplen l'auditori del Parlament per homenatjar els presos


Un pescador ha mort aquest diumenge a Sant Feliu de Guíxols (Baix Empordà) de caure a l'aigua des de les roques a causa del fort vent que bufava a la zona. L'home estava a la punta de Garbí, una zona de roques del municipi. Segons ha informat Protecció Civil, un altre pescador i tres policies locals s'han llançat a l'aigua a socórrer el pescador mort i han estat rescatats amb vida. El pescador mort és un veí de Sant Joan les Fonts (Garrotxa) de 31 anys. L'helicòpter dels Bombers de la Generalitat ha col·laborat en el rescat del cos del pescador i ha indicat a la barca de Salvament Marítim on estava el cos. A causa del vent, no ha pogut col·laborar en el rescat des de l'aire. (S'afegeix veïnatge i edat del pescador mort) En el rescat hi han participat efectius de la Policia Local de Sant Feliu de Guíxols, l'embarcació de Salvament Marítim i la Guàrdia Civil, que han rescatat el pescador supervivent i els policies locals, i l'helicòpter dels Bombers.

Summary: ACTUALIZACIÓ:Mor un pescador a Sant Feliu de Guíxols després de caure a l'aigua des de les roques a causa del vent


El Parlament ha instat aquest dijous al Govern a recuperar els llocs de treball del Servei d'Ocupació de Catalunya per a poder oferir els serveis bàsics d'orientació i formació. L'objectiu és acreditar 100.000 persones cada any i incrementar progressivament la ràtio d'orientadors per a arribar a un per cada vuitanta aturats. Es tracta d'un punt de la moció presentada pel grup PSC-Units sobre la lluita contra la desocupació i la precarietat laboral que s'ha aprovat amb els vots a favor de tots els grups parlamentaris excepte JxCat i ERC, que s'han abstingut. També s'ha aprovat, amb els mateixos suports, instar el Govern a presentar abans del 15 de setembre una avaluació dels resultats obtinguts pel SOC en els seus diferents programes, amb l'objectiu d'estudiar mesures per augmentar l'ocupabilitat del servei i l'eficàcia de les polítiques actives d'ocupació. D'altra banda, el ple ha aprovat per unanimitat el punt de la moció sobre l'impuls d'un marc de relacions laborals que garanteixi el compliment de la normativa laboral i la responsabilitat social empresarial. Aquesta iniciativa pretén frenar els abusos pel que fa la contractació parcial, l'economia submergida, els falsos becaris, el frau en alguns contractes temporals o la desigualtat laboral entre homes i dones.

Summary: El Parlament insta el Govern a recuperar els llocs de treball del SOC i presentar una avaluació de l'organisme


El líder de Podem i cap de files d'Units Podem, Pablo Iglesias, ha assegurat des de Madrid que l'acord al que han arribat PP i C's per atorgar la presidència del Congrés dels Diputats als populars no tanca la porta a que la resta de formacions amb pes facin un pacte que els faci quedar per davant. "Era evident que PP i C's es posarien d'acord. Ara està per veure si PSOE, nosaltres i els grups catalans podem posar-nos d'acord. Si ens hi posem d'acord, guanyem la Mesa", ha dit Iglesias, tot esperonant als socialistes, ERC i PDC a "treballar per posar-se d'acord" perquè és "molt important". El líder de Podem, però, ha evitat pronunciar-se sobre qui podria ser el candidat de consens o de quin partit hauria de ser.

Summary: Iglesias creu que l'acord de PP i C's no invalida un pacte de Podem, les confluències, PDC i ERC per "guanyar la Mesa"


Unes 9.000 persones s'han concentrat el migdia d'aquest dijous a la delegació de la Generalitat a Girona, segons les dades de la Policia Municipal. Sota els crits d'"independència" i "els carrers seran sempre nostres", els manifestants han demanat la llibertat dels presos independentistes i que no es judicialitzi més el procés. Després de llegir un manifest, s'ha organitzat una manifestació fins a la subdelegació del govern espanyol. La concentració s'ha produït poc després que la ciutat quedés totalment tenyida de groc per l'enllaçada popular que s'ha organitzat a primera hora del matí. La gent ha omplert de llaços grocs llocs tan emblemàtics com el pont de les Peixateries Velles, la plaça de Catalunya o la plaça Independència. Unes 9.000 persones s'han unit a les 12 del migdia al carrer de Pompeu Fabra de Girona, davant de la delegació de la Generalitat, segons dades de la Policia Municipal. Aquesta ha estat una de les mobilitzacions més importants de la vaga general convocada per aquest dijous. La gran multitud ha obligat a la gent a esperar-se a la plaça de Catalunya, ja que no hi havia prou lloc al carrer. Durant la mobilització, els manifestants han demanat a crits la independència de Catalunya i també han entonat alguns càntics com ara "els carrers seran sempre nostres", "vaga general" i "llibertat presos polítics".  En la convocatòria s'hi han ajuntat diverses mobilitzacions prèvies. Una d'elles convocada pel CDR que des de la matinada ha anat passejant pels carrers de Girona pressionant als comerços perquè tanquessin els seus negocis i s'unissin a la vaga general convocada per aquest dijous. D'altra banda, també hi havia persones que havien participat en una enllaçada popular per algunes de les zones més cèntriques de Girona. De fet, els llaços han tenyit de groc espais tan emblemàtics com ara el pont de les Peixateries Velles, la plaça de Catalunya, el carrer de Santa Clara o la plaça d'Independència. La gent ha penjat llaços fins i tot a les portes de les botigues. A més, els alumnes de la universitat també han baixat del campus del Barri Vell per unir-se a la multitud a la seu gironina de la Generalitat. La concentració davant de la Generalitat ha estat convocada per la Confederació Sindical Catalana (CSC) de Girona per demanar la llibertat dels líders independentistes empresonats. Durant la lectura del manifest també han recordat que el govern del PSOE "ha seguit torpediant" l'economia de les classes treballadores. Per això creuen que una de les sortides per a una millora en els beneficis de les classes populars serà la república catalana. Per acabar la concentració, s'ha cantat l'himne dels segadors i s'ha proposat seguir la mobilització fins a la subdelegació del govern espanyol. En aquest punt, pràcticament la meitat de la gent ha seguit la marxa fins a la seu de l'Estat, a l'avinguda Jaume I. Poc a poc, l'afluència de persones ha anat minvant, fins que tan sols s'hi han quedat un centenar de manifestants, la majoria d'ells adolescents. Al final han organitzat un dinar popular al mig del carrer i han menjat arròs. Cap a les dues, els agents antidisturbis han marxat i han deixat unes tanques que impedien a la gent acostar-se fins a l'edifici de la subdelegació. Finalment, a les tres, la gent ha marxat i la Policia Municipal de Girona ha obert el trànsit en els dos sentits de la via.

Summary: Unes 9.000 persones es concentren a la seu de la Generalitat de Girona per reclamar la llibertat dels presos


La Guàrdia Civil va enxampar el passat divendres a dos homes d'origen ucraïnès que van arribar a l'aeroport Girona Costa Brava amb tres maletes carregades amb 3.300 paquets de tabac de contraban. L'Agència Tributària ja havia alertat la policia que tenien sospites que es volia introduir tabac a través d'un vol procedent de Tallin (Estonia). En total, la mercaderia tindria un preu al mercat de 10.400 euros. Els agents els van detenir per separat i els acusen d'infringir la Llei de Contraban. A un d'ells el van localitzar quan va agafar una maleta de grans dimensions de la cinta de recollida d'equipatges del seu vol. A l'altre, quan pretenia llogar un cotxe a les instal·lacions de l'aeroport.  Tres maletes plenes fins a dalt de tabac de contraban. Això és el que es van trobar agents de la Guàrdia Civil el passat divendres a l'Aeroport de Vilobí d'Onyar  (Selva). Al matí va aterrar a la infraestructura gironina un vol procedent de Tallin. Qui va alertar als agents van ser funcionaris de l'Agència Tributària espanyola que sospitaven que alguns passatgers pretenien introduir tabac de contraban.   Amb la lupa posada en aquest vol, la Guàrdia Civil va fer control específic dels equipatges. Una maleta de grans dimensions que hi havia a la cinta de recollida va ser la primera en aixecar les sospites. Quan un home es va acostar per a agafar-la, li van demanar que els acompanyés. Aleshores, la policia va passar la maleta per l'escàner, que els va permetre veure que estava plena de paquets de tabac. En concret, hi havia 940 caixes de la marca NXZ Amercian Blend, 134 de NZ Black i deu de la marca Kophoa. A banda d'aquesta maleta interceptada, la Guàrdia Civil en va trobar dues més de semblants a la cinta de recollida d'equipatges que ningú havia agafat. L'etiqueta amb el codi de barres va portar-los a un altre passatger. Els agents el van trobar a les mateixes instal·lacions de l'aeroport fent els tràmits per llogar un cotxe. Als dos homes, d'origen ucraïnès, els van traslladar a dependències policials per poder obrir les maletes. A l'interior de les dues maletes del segon home hi havia 2.016 paquets de tabac de la marca NZ i 200 més de la marca NZ American Blend. En total, a les tres maletes dels dos homes hi havia 3.300 caixes de tabac. El cost de mercat arribaria als 10.400 euros. La Guàrdia Civil acusa als dos homes d'infracció de la Llei de Contraban.

Summary: Enxampen dos homes a l'aeroport de Girona que portaven tres maletes carregades amb 3.300 paquets de tabac de contraban


El secretari general de Salut Pública, Josep Maria Argimon, ha pronosticat "petites oscil·lacions en forma de serpentina amunt i avall" pel que fa a les dades de la covid-19 durant els propers dies i setmanes. "Sobretot, cal que la corba baixi, però en tot cas que no pugi més del que ho ha fet fins darrerament", ha dit. També ha anunciat que en els cribratges a través de les escoles ja s’han fet 34.892 PCR des de l'inici de curs i que s'aniran incrementant. La mascareta a les escoles s'haurà de seguir portant més enllà dels primers 15 dies. En un primer moment es va establir obligatori quinze dies i es va anunciar que passat aquest termini s'estudiaria la seva retirada. Argimon també ha fet una valoració de l’estat en què es troba cada una de les regions sanitàries de Catalunya, valorant les dades que es comparteixen cada dia en el portal Dades COVID.  En aquest sentit, pel que fa a l’Alt Pirineu i Aran, s’ha felicitat pel descens de la corba, gràcies a algunes restriccions i a cribratges que ha dit que es seguiran fent. També s’ha referit a la tendència favorable al Camp de Tarragona.  Pel que fa a la regió de Lleida, ha expressat la importància de seguir baixant els indicadors tant com sigui possible, mentre que pel que fa a Girona ha destacat que s’hagin aplicat mesures addicionals per contenir el risc de contagi i ha avançat un futur cribratge comunitari entorn de la capital gironina.

Summary: Argimon pronostica "oscil·lacions en forma de serpentina amunt i avall" de la covid-19 els propers dies


Els Mossos d'Esquadra investiguen la mort d'un home a Santa Susanna (Maresme). Segons els Mossos, la víctima és un home de 53 anys i de nacionalitat espanyola. Els fets es van produir dissabte passat al voltant de les cinc de la matinada quan l'home va ser trobada malferit en un carrer de la localitat. Fins al lloc s’hi van desplaçar els efectius del SEM que van aconseguir estabilitzar-lo i el van traslladar a l'Hospital de Can Ruti a Badalona, on va morir hores més tard. Els Mossos han obert una investigació per poder esclarir les circumstàncies dels fets. L'alcalde de Santa Susanna, Joan Campolier, ha indicat en declaracions a l'ACN que l'home era un veí de l'Hospitalet de Llobregat (Barcelonès) i que quan va ser trobat presentava un cop al cap. (En aquesta actualització s'afegeixen les declaracions de l'alcalde de Santa Susanna sobre els fets) L'alcalde de Santa Susanna, Joan Campolier, ha explicat que un veí va avisar que hi havia un home estirat a terra en una zona de pàrquings propera a l'N-II. Campolier ha apuntat que l'home presentava un cop al cap però que es desconeixen les causes de la seva mort. També ha indicat que en la zona on va ser trobat hi ha tres bars però aquella hora estaven tancats. La víctima és un veí de l'Hospitalet de Llobregat, segons ha detallat l'alcalde.

Summary: ACTUALIZACIÓ:Els Mossos investiguen la mort d'un home a Santa Susanna


Satisfacció entre els sindicats que han convocat la vaga general d'aquest dijous. En un contacte amb la premsa des de la plaça Universitat aquest migdia, el portaveu de la Intersindical-CSC, Sergi Perelló, ha explicat que el seguiment ha estat "ampli" a universitats i als sectors sanitari, de mercats municipals, mitjans de comunicació, a l'ICS i a Mercabarna. El portaveu nacional d'USTEC-STEs IAC, Ramon Font, ha demanat "cautela" tot i apuntar que el seguiment al sector educatiu s'aproparia al 50%. Al seu torn, la portaveu del SEPC, Laia Casas, ha reafirmat l'"èxit rotund" a nivell estudiantil, amb un seguiment que ha assegurat que és de gairebé el 100%. Perelló ha destacat que el volum de trànsit de l'àrea metropolitana de Barcelona ha baixat un 11,4%, i que la vaga del 2012 -convocada aleshores pels sindicats majoritaris- el descens va ser del 12%. El seguiment a ICS ha estat del 25%, i Mercabarna ha notat una baixada del 15% al seu consum, segons el portaveu de la Intersindical-CSC. Després, des de l'escenari de plaça Universitat, el portaveu sindicalista ha instat la ciutadania a seguir lluitant cap a la República: "Ens volen asseguts i agenollats però no som una colònia". Al seu torn, des d'USTEC-STEs IAC, Font ha subratllat que la vaga està sent "molt important" al sector educatiu, gairebé "per sobre" del seguiment de la jornada del 8 de novembre del 2017.  Pel que fa al Sindicat d'Estudiants dels Països Catalans (SEPC), Casas ha assegurat que es "buidaran les aules" i es tornaran a "omplir els carrers" com es va fer l'1-O. Així mateix, la portaveu del sindicat estudiantil ha apuntat que l'única manera de "guanyar" és amb "unitat popular" i des dels carrers. Al seu torn, des d'Universitats per la República ha donat suport al tall de les vies de Rodalies-RENFE de Plaça Catalunya durant al manifestació estudiantil. La portaveu de la plataforma Núria Nieto ha dit que l'alumnat ha estat un dels "pilars forts" de la vaga. L'altra portaveu, Núria Marín, ha animat a mobilitzar-se durant el dia de vaga per denunciar que el judici de l'1-O és una "vergonya". Finalment, el vicepresident de l’ANC, Pep Cruanyes, ha fet una crida a la mobilització durant tota la jornada d’avui, però especialment la de la tarda, per les “llibertats socials i pels drets polítics i els drets personals”. Cruanyes ha fet una crida a paralitzar tota l’activitat per les reivindicacions socials i per protestar i fer un acte de desobediència per la repressió i el judici que s’està fent a Madrid.

Summary: La Intersindical-CSC i USTEC celebren "l'ampli seguiment" de la vaga i el SEPC destaca que "s'han buidat les aules"


En el registre a un domicili, els agents hi van trobar cocaïna, pastilles de MDMA, bolets al·lucinògens i LSD, entre d'altres ACN Barcelona.-Un operatiu dels Mossos d'Esquadra i la Guàrdia Urbana aquest passat mes de juliol va permetre la detenció de tres traficants i el desmantellament d'un punt de venda de Nou Barris des d'on es distribuïen drogues sintètiques a menors i joves. Els arrestats són dos homes, de 30 anys i nacionalitat colombiana, i una dona, de 20 anys i nacionalitat italiana. Els agents van comprovar com des d'un pis del districte es venia drogues "indiscriminadament" a joves i menors d'edat i com els detinguts facilitaven i fiaven la compra de les substàncies estupefaents per tal de tenir-los com a clients fixes. En el registre del pis, hi van trobar diferents substàncies com cocaïna, metamfetamina, pastilles MDMA, bolets al·lucinògens i LSD així com estris relacionats amb la manipulació i posterior venda d’aquestes substàncies. Els tres detinguts van quedar en llibertat amb càrrecs després de presentar-se davant l’autoritat judicial. La investigació es va iniciar quan la policia va tenir constància que en un domicili de Nou Barris podria ser un centre de venda de drogues sintètiques després de la detenció, el passat 12 de juliol, d'un jove per tinença de drogues. A partir d’aquesta detenció, es va formar un equip conjunt de Mossos d’Esquadra i de la Guàrdia Urbana que va permetre identificar els presumptes subministradors i certificar que el domicili estava habilitat per a la venda de drogues.

Summary: Tres detinguts en el desmantellament d'un punt de venda de drogues sintètiques a menors i joves a Nou Barris


L’Ajuntament de Vendrell ha retirat aquest dijous al matí tres arbres de la Rambla perquè en perillava la seva estabilitat i hi havia risc de caiguda. La situació l’ha detectat l’equip que aquests dies està fent la poda de l’arbrat del municipi, que ha alertat del mal estat dels exemplars i ha procedit a la seva extracció. Segons informa l’Ajuntament, els propers dies s’analitzaran la resta d’arbres d’aquest passeig i no es descarta haver de fer noves retirades per problemes d’arrelament. La mesura a la Rambla arriba un mes després que ja s’extraguessin els quatre plataners de la Plaça Vella pel mateix motiu, avançant la retirada per facilitar l’actuació castellera de Santa Teresa. El regidor de Parcs i Jardins, Josep Marrassé, ha anunciat que al febrer es retiraran les soques dels arbres extrets per poder plantar-ne de nous.

Summary: El Vendrell retira tres arbres de la Rambla per risc de caiguda


El sindicat UGT del personal de terra d'Ibèria ha opinat aquest diumenge que si l'aeroport de Barcelona es "bloqueja" per "30 minuts de pluja intensa" significa que té un "greu  problema" en una de les infraestructures de transport més importants d'Espanya i "vitals" per Catalunya. Així, han volgut remarcar que els problemes amb els retards d'aquest dissabte es van deure principalment a la vaga, no només al tancament total de les pistes durant mitja hora per la pista i a la prohibició d'enlairaments durant prop d'una hora.

Summary: Els vaguistes d'Ibèria diuen que el Prat té un "greu" problema si es "bloqueja " per 30 minuts de pluja intensa